JKN เด้ง 3% โบรกอัพกำไรปี 65-66 โตเด่น แนะซื้อเป้า 5.80 บ. อัพไซด์สูงเกิน 30%
JKN เด้ง 3% โบรกอัพกำไรปี 65-66 โตเด่น รับรายได้ค่าสิทธิ-ธุรกิจ Commerce พุ่ง แนะซื้อเป้า 5.80 บ. อัพไซด์สูงเกิน 30%
JKN เด้ง 3% โบรกอัพกำไรปี 65-66 โตเด่น รับรายได้ค่าสิทธิ-ธุรกิจ Commerce พุ่ง แนะซื้อเป้า 5.80 บ. อัพไซด์สูงเกิน 30%
29 พ.ย. 2565

ผู้สื่อข่าวรายงานว่า วันนี้ (29 พ.ย.65) ราคาหุ้นบริษัท เจเคเอ็น โกลบอล กรุ๊ป จำกัด (มหาชน) หรือ  JKN ณ เวลา 11:14 น. อยู่ที่ระดับ 4.24 บาท บวก 0.14 บาท หรือ 3.41% สูงสุดที่ระดับ 4.28 บาท ต่ำสุดที่ระดับ  4.08 บาท ด้วยมูลค่าการซื้อขาย 100.58 ล้านบาท

บริษัทหลักทรัพย์ คิงส์ฟอร์ด จำกัด (มหาชน) ระบุในบทวิเคราะห์ว่า  JKN แนวโน้มไตรมาส 4/65 คาดผลประกอบการพลิกเป็นกำไรเทียบช่วงเดียวกันของปีก่อน มีปัจจัยหนุนจาก 1. รายได้ค่าสิทธิที่เพิ่มขึ้น โดยปัจจุบันมี Backlog ลิขสิทธิ์คอนเทนต์รอการส่งมอบ 932 ล้านบาท แบ่งเป็นในประเทศ 359 ล้านบาท และต่างประเทศ 573 ล้านบาท ประกอบกับต้นทุนค่าสิทธิคอนเทนต์ลดลงจากอายุเฉลี่ยของสัญญาที่ยาวขึ้น ส่งผลให้อัตรากำไรขั้นต้นดีขึ้น, 2.รายได้ธุรกิจ Commerce ดีขึ้นตามภาวะเศรษฐกิจที่ฟื้นตัวหลังสถานการณ์ COVID-19 คลี่คลาย โดยยอดขายสินค้าเพื่อสุขภาพและความงามอยู่ที่ราว 20-30 ล้านบาทต่อเดือน ขณะที่สินค้าเครื่องดื่ม CBD จะชะลอออกไปก่อน เนื่องจากแนวโน้มตลาดตอบรับไม่ดีและมีข้อจำกัดทางด้านช่องทางจำหน่ายค่อนข้างมาก
ส่วนภาพรวมปี 65 ปรับเพิ่มคาดการณ์รายได้รวมเป็น 2 พันล้านบาท โต 17% เทียบช่วงเดียวกันของปีก่อน และมีกำไรสุทธิ 194 ล้านบาท โต 8% เทียบช่วงเดียวกันของปีก่อน ส่วนในปี 66 ประเมินรายได้ 2.14 พันล้านบาท โต 6% เทียบช่วงเดียวกันของปีก่อน จากรายได้สินค้าเพื่อสุขภาพและความงามที่เพิ่มขึ้น และมีกำไรสุทธิ 216 ล้านบาท โต 11% เทียบช่วงเดียวกันของปีก่อน โดยสมมติฐานดั่งกล่าวยังไม่รวมรายได้ และ Synergy จากการเข้าซื้อ MUO ซึ่งจะมาช่วยต่อยอดธุรกิจเดิมของ JKN ในอนาคตตามแผน Global Content Commerce Company ทั้งนี้ต้องรอแผนที่ชัดเจนอีกครั้ง แต่เบื้องต้นบริษัทคาดว่าจะมีรายได้ในปี 66 ราว 800-1,200 ล้านบาท และ GPM ที่ระดับ 40-50%
ทั้งนี้ภายใต้ประมาณการใหม่เราปรับไปใช้ราคาเหมาะสมปี 66 ที่ 5.80 บาท อิง P/E Multiple ที่19.5 เท่า แนะนำ “ซื้อเก็งกำไร” จากแนวโน้มการเติบโตของกำไรในปีหน้า และความคาดหวังจาก MUO ที่จะมาต่อยอดเป็น Growth Story ใหม่ชดเชยดอกเบี้ยจ่ายที่สูงขึ้นจากการออกหุ้นกู้แปลงสภาพ และ EPS Dilution ที่อาจเกิดขึ้น